行婦怨次李編校韻
作者：戴表元
朝代：宋

paragraphs: 赤城巖邑今窮邊，路傍死者相枕眠。
惟餘婦女收不殺，馬上娉婷多少年。
蓬頭垢面誰氏子，放聲獨哭哀聞天。
傳聞門閥甚輝赫，誰家避匿山南巔。
蒼黄失身遭惡辱，鳥畜羊縻驅入燕。
平居鄰牆不識面，豈料萬里從征鞭。
酸風吹蒿白日短，天地闊遠誰當憐。
君不見居延塞下明妃曲，惆悵令人三過讀。
又不見蔡琰十八胡笳詞，慚貌千年有餘戮。
偷生何必婦人身，男兒無成同碌碌。